amanoisuno/poetBack huggingface dataset:
江南曲 於鵠 
偶向江邊采白蘋，還隨女伴賽江神。眾中不敢分明語，暗擲金錢蔔遠人。
山中寄樊僕射 於鵠 
卻憶東溪日，同年事魯儒。僧房閑共宿，酒肆醉相扶。天畔雙旌貴，山中病客孤。無謀還有計，春谷種桑榆。
題宇文裔山寺讀書院 於鵠 
讀書林下寺，不出動經年。草閣連僧院，山廚共石泉。雲庭無履跡，龕壁有燈煙。年少今頭白，刪詩到幾篇。
贈蘭若僧 於鵠 
一身禪誦苦，灑掃古花宮。靜室門常閉，深蘿月不通。懸燈喬木上，鳴磬亂幡中。附入高僧傳，長稱二遠公。
題鄰居 于鵠 
僻巷鄰家少，茅簷喜並居。蒸梨常共灶，澆薤亦同渠。傳屐朝尋藥，分燈夜讀書。雖然在城市，還得似樵漁。
山中自述 於鵠 
三十無名客，空山獨臥秋。病多知藥性，年長信人愁。螢影竹窗下，松聲茅屋頭。近來心更靜，不夢世間遊。
山中寄韋鉦 於鵠 
懶成身病日，因醉臥多時。送客出溪少，讀書終卷遲。幽窗聞墜葉，晴景見遊絲。早晚來收藥，門前有紫芝。
南溪書齋 於鵠 
茅屋往來久，山深不置門。草生垂井口，花落擁籬根。入院將雛鳥，尋蘿抱子猿。曾逢異人說，風景似桃源。
夜會李太守宅 於鵠 
郡齋常夜掃，不臥獨吟詩。把燭近幽客，升堂戴接z5。微風吹凍葉，餘雪落寒枝。明日逢山伴，須令隱者知。
題柏臺山僧 於鵠 
上方唯一室，禪定對山容。行道臨孤壁，持齋聽遠鐘。枯藤離舊樹，朽石落高峰。不向雲間見，還應夢裏逢。
寄續尊師 於鵠 
得道任發白，亦逢城市遊。新經天上取，稀藥洞中收。春木帶枯葉，新蒲生漫流。年年望靈鶴，常在此山頭。
題南峰褚道士 于鵠 
得道南山久，曾教四皓棋。閉門醫病鶴，倒篋養神龜。松際風長在，泉中草不衰。誰知茅屋裏，有路向峨嵋。
贈不食姑 于鵠 
不食非關藥，天生是女仙。見人還起拜，留伴亦開田。無窟尋溪宿，兼衣掃葉眠。不知何代女，猶帶剪刀錢。
送李明府歸別業 於鵠 
寄家丹水邊，歸去種春田。白髮無知己，空山又一年。鹿裘長酒氣，茅屋有茶煙。亦擬辭人世，何溪有瀑泉。
題樹下禪師 于鵠 
久行多不定，樹下是禪床。寂寂心無住，年年日自長。蟲蛇同宿澗，草木共經霜。已見南人說，天臺有舊房。
宿王尊師隱居 於鵠 
夜愛雲林好，寒天月裏行。青牛眠樹影，白犬吠猿聲。一磬山院靜，千燈溪路明。從來此峰客，幾個得長生。
題服柏先生 于鵠 
服柏不飛煉，閑眠閉草堂。有泉唯盥漱，留火為焚香。新雨閑門靜，孤松滿院涼。仍聞枕中術，曾授漢淮王。
哭淩霄山光上人 於鵠 
身沒碧峰裏，門人改葬期。買山尋主遠，壘塔化人遲。鬼火穿空院，秋螢入素帷。黃昏溪路上，聞哭竺幹師。
途中寄楊涉 於鵠 
蕭蕭盧荻晚，一徑入荒陂。日色雲收處，蛙聲雨歇時。前村見來久，羸馬自行遲。聞作王門客，應閑白接z5。
送韋判官歸薊門 于鵠 
桑幹歸路遠，聞說亦愁人。有雪常經夏，無花空到春。下營雲外火，收馬月中塵。白首從戎客，青衫未離身。
出塞 於鵠 
蔥嶺秋塵起，全軍取月支。山川引行陣，蕃漢列旌旗。轉戰疲兵少，孤城外救遲。邊人逢聖代，不見偃戈時。微雪軍將出，吹笳天未明。觀兵登古戍，斬將對雙旌。分陣瞻山勢，潛兵制馬鳴。如今青史上，已有滅胡名。單于驕愛獵，放火到軍城。乘月調新馬，防秋置遠營。空山朱戟影，寒磧鐵衣聲。度水逢胡說，沙陰有伏兵。
贈李太守 于鵠 
幾年為郡守，家似布衣貧。沽酒迎幽客，無金與近臣。搗茶書院靜，講易藥堂春。歸闕功成後，隨車有野人。
送張司直入單于 於鵠 
若過並州北，誰人不憶家。寒深無伴侶，路盡有平沙。磧冷唯逢雁，天春不見花。莫隨征將意，垂老事輕車。
惜花 於鵠 
夜來花欲盡，始惜兩三枝。早起尋稀處，閑眠記落時。蕊焦蜂自散，蒂折蝶還移。攀著殷勤別，明年更有期。
春山居 於鵠 
獨來多任性，惟與白雲期。深處花開盡，遲眠人不知。水流山暗處，風起月明時。望見南峰近，年年懶更移。
遊瀑泉寺 於鵠 
日夕尋未遍，古木寺高低。粉壁猶遮嶺，朱樓尚隔溪。廚窗通澗鼠，殿跡立山雞。更有無人處，明朝獨向西。
送宮人入道歸山 於鵠 
十歲吹簫入漢宮，看修水殿種芙蓉。自傷白髮辭金屋，定知別後宮中伴，應聽緱山半夜鐘。
巴女謠 于鵠 
巴女騎牛唱竹枝，藕絲菱葉傍江時。不愁日暮還家錯，記得芭蕉出槿籬。
公子行 于鵠 
少年初拜大長秋，半醉垂鞭見列侯。馬上抱雞三市鬥，更向院西新買宅，月波春水入門流。
長安游 於鵠 
久臥長安春複秋，五侯長樂客長愁。繡簾朱轂逢花住，年年只是看他貴，不及南山任白頭。
別齊太守 于鵠 
花裏南樓春夜寒，還如王屋上天壇。歸山不道無明月，誰共相從到曉看。
登古城 於鵠 
獨上閑城卻下遲，秋山慘慘塚累累。當時還有登城者，荒草如今知是誰。
哭劉夫子 于鵠 
近問南州客，雲亡已數春。痛心曾受業，追服恨無親。孀婦歸鄉里，書齋屬四鄰。不知經亂後，奠祭有何人。
醉後寄山中友人 于鵠 
昨日山家春酒濃，野人相勸久從容。獨憶卸冠眠細草，知己尚嫌身酩酊，路人應恐笑龍鍾。
溫泉僧房 於鵠 
雲裏前朝寺，修行獨幾年。山村無施食，盥漱亦安禪。古塔巢溪鳥，深房閉穀泉。自言曾入室，知處梵王天。
題美人 于鵠 
秦女窺人不解羞，攀花趁蝶出牆頭。胸前空帶宜男草，嫁得蕭郎愛遠遊。
尋李暹 於鵠 
任性常多出，人來得見稀。市樓逢酒住，野寺送僧歸。簷下懸秋葉，籬頭曬褐衣。門前南北路，誰肯入柴扉。
尋李逸人舊居 於鵠 
舊隱松林下，沖泉入兩涯。琴書隨弟子，雞犬在鄰家。茅屋長黃菌，槿籬生白花。幽墳無處訪，恐是入煙霞。
贈碧玉 於鵠 
新繡籠裙豆蔻花，路人笑上返金車。霓裳禁曲無人解，暗問梨園弟子家。
舟中月明夜聞笛 於鵠 
浦裏移舟候信風，蘆花漠漠夜江空。更深何處人吹笛，疑是孤吟寒水中。
送遷客二首 於鵠 
得罪誰人送，來時不到家。白頭無侍子，多病向天涯。莽蒼淩江水，黃昏見塞花。如今賈誼賦，不漫說長沙。流人何處去，萬里向江州。孤驛瘴煙重，行人巴草秋。上帆南去遠，送雁北看愁。遍問炎方客，無人得白頭。
贈王道者 於鵠 
去尋長不出，門似絕人行。床下石苔滿，屋頭秋草生。學琴寒月短，寫易晚窗明。唯到黃昏後，溪中聞磬聲。
題合溪幹洞 於鵠 
渡水傍山尋絕壁，白雲飛處洞天開。仙人來往行無跡，石徑春風長綠苔。
過張老園林 於鵠 
身老無修飾，頭巾用白紗。開門朝掃徑，輦水夜澆花。藥氣聞深巷，桐陰到數家。不愁還酒債，腰下有丹砂。
寓意 於鵠 
自小看花長不足，江邊尋得數株紅。黃昏人散東風起，吹落誰家明月中。
哭王都護 于鵠 
老將明王識，臨終拜上公。告哀鄉路遠，助葬戍城空。素幔朱門裏，銘旌秋巷中。史官如不濫，獨傳說英雄。
餞司農宋卿立太尉碑了還江東 於鵠 
追立新碑日，憐君苦一身。遠移深澗石，助立故鄉人。草色荒墳綠，松陰古殿春。平生心已遂，歸去得垂綸。
送唐大夫讓節歸山 於鵠 
年老功成乞罷兵，玉階匍匐進雙旌。朱門鴛瓦為仙觀，到時浸發春泉裏，猶夢紅樓簫管聲。
買山吟 於鵠 
買得幽山屬漢陽，槿籬疏處種桄榔。唯有獼猴來往熟，弄人拋果滿書堂。
古詞三首 於鵠 
素絲帶金地，窗間掬飛塵。偷得鳳凰釵，門前乞行人。新長青絲發，啞啞言語黠。隨人敲銅鏡，街頭救明月。東家新長兒，與妾同時生。並長兩心熟，到大相呼名。
秦越人洞中詠 於鵠 
扁鵲得仙處，傳是西南峰。年年山下人，長見騎白龍。洞門黑無底，日夜唯雷風。清齋將入時，戴星兼抱松。石徑陰且寒，地響知遠鐘。似行山林外，聞葉履聲重。低礙更俯身，漸遠晝夜同。時時白蝙蝠，飛入茅衣中。行久路轉窄，靜聞水淙淙。但願逢一人，自得朝天宮。
宿西山修下元齋詠 於鵠 
幽人在何處，松檜深冥冥。西峰望紫雲，知處安期生。沐浴溪水曖，新衣禮仙名。脫屐入靜堂，繞像隨禮行。碧紗籠寒燈，長幡綴金鈴。林下聽法人，起坐枯葉聲。啟奏修律儀，天曙山鳥鳴。分行布菅茅，列坐滿中庭。持齋候撞鐘，玉函散寶經。焚香開卷時，照耀金室明。投簡石洞深，稱過上帝靈。學道能苦心，自古無不成。
過淩霄洞天謁張先生祠 于鵠 
戢戢亂峰裏，一峰獨淩天。下看如尖高，上有十裏泉。志人愛幽深，一住五十年。懸牘到其上，乘牛耕藥田。衣食不下求，乃是雲中仙。山僧獨知處，相引沖碧煙。斷崖晝昏黑，槎臬橫只椽。面壁攀石棱，養力方敢前。累歇日已沒，始到茅堂邊。見客不問誰，禮質無周旋。醉臥枕欹樹，寒坐展青氈。折松掃藜床，秋果顏色鮮。煉蜜敲石炭，洗澡乘瀑泉。白犬舐客衣，驚走聞腥膻。乃知軒冕徒，寧比雲壑眠。
早上淩霄第六峰入紫溪禮白鶴觀祠 于鵠 
路轉第六峰，傳是十里程。放石試淺深，eg壁蛇鳥驚。欲下先襞衣，路底避枯莖。回途歇嵌窟，整帶重冠纓。及到紫石溪，晻晻已天明。漸近神仙居，桂花濕溟溟。陰苔無人蹤，時得白鶴翎。忽然見朱樓，象牌題玉京。沉沉五雲影，香風散縈縈。清齋上玉堂，窗戶懸水精。青童撞金屑，杵臼聲丁丁。膻腥遙問誰，稽首稱姓名。若容在溪口，願乞殘雪英。
山中訪道者 於鵠 
觸煙入溪口，岸岸唯檉櫟。其中盡碧流，十裏不通屐。出林山始轉，絕徑緣峭壁。把藤借行勢，側足憑石脈。gS牙斷行處，光滑猿猱跡。忽然風景異，乃到神仙宅。天晴茅屋頭，殘雲蒸氣白。隔窗梳發聲，久立聞吹笛。抱琴出門來，不顧人間客。山院不灑掃，四時自虛寂。落葉埋長松，出地才數尺。曾讀上清經，知注長生籍。願示不死方，何山有瓊液。
寄盧儼員外秋衣詞 於鵠 
寄遠空以心，心誠亦難知。篋中有秋帛，裁作遠客衣。縫製雖女功，盡度手自持。容貌常目中，長短不復疑。斜縫密且堅，遊客多塵緇。意欲都無言，浣濯耐歲時。殷勤托行人，傳語慎勿遺。別來年已老，亦聞鬢成絲。縱然更相逢，握手唯是悲。所寄莫複棄，願見長相思。
種樹 於鵠 
一樹新栽益四鄰，野夫如到舊山春。樹成多是人先老，垂白看他攀折人。
哭李暹 於鵠 
驅馬街中哭送君，靈車碾雪隔城聞。唯有山僧與樵客，共舁孤櫬入幽墳。
古挽歌 於鵠 
雙轍出郭門，綿綿東西道。送死多於生，幾人得終老。見此切肺肝，不如歸山好。不聞哀哭聲，默默安懷抱。時盡從物化，又免生憂撓。世間壽者稀，盡為悲傷惱。送哭誰家車，靈幡紫帶長。青童抱何物，明月與香囊。可惜羅衣色，看舁入水泉。莫愁埏道暗，燒漆得千年。陰風吹黃蒿，挽歌度秋水。車馬卻歸城，孤墳月明裏。
悼孩子 于鵠 
年長始一男，心亦頗自娛。生來歲未周，奄然卻歸無。裸送不以衣，瘞埋於中衢。乳母抱出門，所生亦隨呼。嬰孩無哭儀，禮經不可逾。親戚相問時，抑悲空歎籲。繈褓在舊床，每見立踟躕。靜思益傷情，畏老為獨夫。
別舊山 於鵠 
舊伴同遊盡卻回，雲中獨宿守花開。自是去人身漸老，暮山流水任東來。
寄周惲 於鵠 
家在荒陂長似秋，蓼花芹葉水蟲幽。去年相伴尋山客，明月今宵何處遊。
野田行 於鵠 
日暮出古城，野田何茫茫。寒狐上孤塚，鬼火燒白楊。昔人未為泉下客，若到此中還斷腸。
塞上曲 于鵠 
行人朝走馬，直走薊城傍。薊城通漢北，萬里別吳鄉。海上一烽火，沙中百戰場。軍書發上郡，春色度河陽。嫋嫋漢宮柳，青青胡地桑。琵琶出塞曲，橫笛斷君腸。
襄陽寒食 於鵠 
煙水初銷見萬家，東風吹柳萬條斜。大堤欲上誰相伴，馬踏春泥半是花。
泛舟入後溪 於鵠 
雨餘芳草淨沙塵，水綠沙平一帶春。唯有啼鵑似留客，桃花深處更無人。